RÅDETS AFGØRELSE (EU) 2015/354

af 2. marts 2015

om vedtagelse af forretningsorden for Investeringsfacilitetsudvalget i Den Europæiske Investeringsbanks regi

RÅDET FOR DEN EUROPÆISKE UNION HAR —

under henvisning til traktaten om Den Europæiske Union,

under henvisning til traktaten om Den Europæiske Unions funktionsmåde,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions Funktionsmåde finder anvendelse (1) (»den interne aftale«), særlig artikel 9, stk. 2,

under henvisning til forslag fra Den Europæiske Investeringsbank, og

ud fra følgende betragtninger:

Partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000 (2) , som ændret første gang i Luxembourg den 25. juni 2005 (3) , og som ændret for anden gang i Ouagadougou den 22. juni 2010 (4) (»AVS-EU-partnerskabsaftalen«), fastsætter, at der skal udarbejdes finansprotokoller for hver femårsperiode.

Repræsentanterne for medlemsstaternes regeringer, forsamlet i Rådet, vedtog den 26. juni 2013 i overensstemmelse med AVS-EU-partnerskabsaftalen en intern aftale om oprettelsen af et udvalg (»Investeringsfacilitetsudvalget«), der består af repræsentanter fra medlemsstaternes regeringer og en repræsentant fra Kommissionen, i Den Europæiske Investeringsbanks (EIB's) regi.

Den 17. november 2014 forelagde EIB, efter høring af Kommissionen, Rådet et forslag til afgørelse om vedtagelse af forretningsorden for Investeringsfacilitetsudvalget.

VEDTAGET DENNE AFGØRELSE:

Artikel 1

Forretningsordenen for Investeringsfacilitetsudvalget i Den Europæiske Investeringsbanks regi som fastsat i bilaget vedtages herved.

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende.

(1) EUT L 210 af 6.8.2013, s. 1.

(2) EUT L 317 af 15.12.2000, s. 3.

(3) EUT L 287 af 28.10.2005, s. 4.

(4) EUT L 287 af 4.11.2010, s. 3.

(5) Rådets afgørelse 2013/755/EU af 25. november 2013 om de oversøiske landes og territoriers associering med Den Europæiske Union (»associeringsafgørelse«) (EUT L 344 af 19.12.2013, s. 1).

(6) Rådets forordning (EU) 2015/322 af 2. marts 2015 om gennemførelse af 11. Europæiske Udviklingsfond (EUT L 58 af 3.3.2015, s. 1).

BILAG

FORRETNINGSORDEN FOR INVESTERINGSFACILITETSUDVALGET I DEN EUROPÆISKE INVESTERINGSBANKS REGI

Artikel 1

1. Investeringsfacilitetsudvalget (»udvalget«) består af en repræsentant for hver medlemsstat og en repræsentant for Kommissionen. Kun medlemmerne af udvalget, som er udpeget af medlemsstaterne, eller deres suppleanter, har stemmeret.

2. Formanden og næstformanden for udvalget vælges blandt udvalgets medlemmer, der er udpeget af medlemsstaterne, for et tidsrum på to år. Valget finder sted ved udvalgets første møde ved hemmelig afstemning. Formanden vælges blandt kandidaterne på grundlag af et kvalificeret flertal af de afgivne stemmer, jf. artikel 3. Næstformanden vælges efter samme procedure.

3. Den Europæiske Investeringsbank (»Banken«) varetager udvalgets sekretariats- og hjælpefunktioner.

4. Medlemsstaterne udnævner hver en repræsentant og en suppleant med stemmeret. Suppleanten kan deltage i udvalgets møder som observatør, men har kun stemmeret, hvis dennes medlemsstats repræsentant er fraværende. I undtagelsestilfælde, hvor hverken repræsentanten eller suppleanten kan deltage i udvalgets møde, kan repræsentanten overdrage sin stemmeret til en anden repræsentant eller lade sig repræsentere af en stedfortræder, som er udpeget dertil af medlemsstaten. Medlemsstaterne meddeler Banken og Generalsekretariatet for Rådet navnene og adresserne på deres repræsentanter og disses suppleanter via deres faste repræsentationer ved Den Europæiske Union.

5. Kommissionen udnævner en repræsentant og en suppleant til at deltage i udvalgets møder og meddeler Banken og Generalsekretariatet for Rådet deres navne. De kan bistås af andre tjenestemænd og medarbejdere fra Kommissionen.

6. Banken udnævner to medarbejdere til at deltage i udvalgets møder og arbejde og meddeler Kommissionen og Generalsekretariatet for Rådet deres navne. De kan bistås af andre medarbejdere fra Banken.

7. En repræsentant for Generalsekretariatet for Rådet og en repræsentant for Tjenesten for EU's Optræden Udadtil (EU-Udenrigstjenesten) indbydes til at overvære udvalgets møder som observatører.

Artikel 2

Udvalget indkaldes af formanden og holder møde mindst fire gange årlig i Bankens hovedsæde i Luxembourg. Formanden kan indkalde til yderligere møder på anmodning fra et af dets medlemmer eller Banken.

Sekretariatet sender mødeindkaldelser til udvalgets medlemmer og deres suppleanter, til Generalsekretariatet for Rådet, Kommissionen og EU-Udenrigstjenesten, herunder nærmere oplysninger om den foreslåede dagsorden for mødet samtidig med de relevante dokumenter, jf. artikel 5, stk. 1.

Artikel 3

Udvalget træffer alle beslutninger med et kvalificeret flertal på 721 stemmer ud af 1 000, idet mindst 15 medlemsstater skal stemme for. Et blokerende mindretal er på 280 stemmer. Medlemsstaternes repræsentanters stemmer vægtes således:

Medlemsstat Stemmer Belgien 33 Bulgarien 2 Tjekkiet 8 Danmark 20 Tyskland 206 Estland 1 Irland 9 Grækenland 15 Spanien 79 Frankrig 178 Kroatien 2 Italien 125 Cypern 1 Letland 1 Litauen 2 Luxembourg 3 Ungarn 6 Malta 1 Nederlandene 48 Østrig 24 Polen 20 Portugal 12 Rumænien 7 Slovenien 2 Slovakiet 4 Finland 15 Sverige 29 Det Forenede Kongerige 147 I alt 1 000

Artikel 4

1. På de vilkår, der er fastsat i artikel 3 i denne forretningsorden og i artikel 16 i Rådets forordning (EU) 2015/322 (1) (»gennemførelsesforordningen«), skal udvalget:

a) for så vidt angår investeringsfaciliteten godkende: i) de operationelle retningslinjer og forslag til ændring deraf ii) investeringsstrategierne og driftsplanerne, herunder resultatindikatorer, i overensstemmelse med gennemførelsesforordningens artikel 16, stk. 2, litra b) iii) årsberetningerne, herunder årsregnskaberne iv) dokumenter om den generelle politik, herunder evalueringsrapporter

b) afgive udtalelse om: i) alle forslag til finansiering fra investeringsfaciliteten ii) alle forslag til finansiering fra Bankens egne midler i henhold til AVS-EU-partnerskabsaftalen og associeringsafgørelsen, herunder vedrørende projekter, som Kommissionen har afgivet negativ udtalelse om iii) anvendelsen af rentegodtgørelse ved projekter, der omfatter rentegodtgørelser iv) forslag vedrørende udviklingen af Bankens rammer for resultatmåling, såfremt disse rammer er relevante for operationer inden for AVS-EU-partnerskabsaftalen v) andre forslag på grundlag af de generelle principper, der er fastlagt i de operationelle retningslinjer.

For at strømline godkendelsesprocessen vedrørende små operationer kan udvalget afgive positiv udtalelse om forslag fra Banken om en samlet tildeling (rentegodtgørelser, teknisk bistand) eller samlet godkendelse (långivning, kapitalgrundlag) i overensstemmelse med gennemførelsesforordningens artikel 16, stk. 3.

Endvidere kan Bankens ledelsesorganer fra tid til anden anmode udvalget om at afgive udtalelse om andre strategiske eller politiske spørgsmål, der vedrører Bankens forretninger i AVS-landene.

2. Banken udarbejder og forelægger udvalget og observatørerne de relevante arbejdsdokumenter og forslag. Forslagene skal indeholde nærmere oplysninger om:

a) projektets beskrivelse og relevans for landeudviklingsstrategien ifølge bilagene om landestrategien

b) projektets tilsigtede udviklingsmål, herunder de planlagte foranstaltningers bæredygtighed

c) projektets generelle organisation og begrundelse

d) projektudgifterne, finansieringsformen og projektrisikoen samt, hvor dette er relevant, hvilke foranstaltninger til afbødning af risikoen Banken har til hensigt at anvende

e) projektets lokale, nationale og regionale virkninger, på grundlag af bestemmelserne i AVS-EU-partnerskabsaftalen, herunder på miljøet

f) Kommissionens godkendelse eller udtalelse ifølge gennemførelsesforordningens artikel 16, stk. 5.

3. Tidsplanen og de nærmere regler for projektets tekniske gennemførelse sammendrages i et bilag til forslaget.

Artikel 5

1. Banken sender de relevante dokumenter og forslag til udvalgets medlemmer og deres suppleanter, til Generalsekretariatet for Rådet og til EU-Udenrigstjenesten senest 21 kalenderdage inden den fastsatte mødedato.

Formanden kan undtagelsesvis tillade afvigelser fra denne tidsfrist efter behørigt begrundet anmodning fra Banken. Hvis et medlem af udvalget imidlertid meddeler sekretariatet, at en afvigelse fra tidsfristen ikke er acceptabel, udgår det pågældende punkt af dagsordenen.

2. Udvalgets medlemmer meddeler skriftligt Banken alle bemærkninger og anmodninger om yderligere oplysninger vedrørende dokumenter, der er omdelt i henhold til stk. 1, inden for følgende tidsfrister:

a) mindst fem arbejdsdage inden mødedatoen, såfremt der anmodes om et skriftligt svar fra Banken før mødet

b) mindst tre arbejdsdage, såfremt der anmodes om et mundtligt svar fra Banken under mødet.

Udvalgets medlemmers fortaber ikke retten til at få mundtlige svar fra Banken på spørgsmål, som er fremsat under mødet vedrørende dokumenter, der er omdelt i henhold til stk. 1.

3. På forslag fra formanden vedtager udvalget dagsordenen ved mødets begyndelse. Hvert medlem af udvalget kan anmode om optagelse af punkter på dagsordenen, men kun til drøftelse. Oplysninger i denne forbindelse kan gives mundtligt.

4. En fraværende repræsentant for en medlemsstat anses for at have godkendt eller afgivet positiv udtalelse om de forelagte dokumenter, medmindre repræsentanten skriftligt har meddelt formanden for udvalget, at vedkommende ikke agter at godkende eller afgive positiv udtalelse, eller vedkommende undtagelsesvis har overdraget sin stemmeret til en anden medlemsstatsrepræsentant. I tilfælde af overdragelse af stemmeret eller udpegelse af en stedfortræder skal formanden for udvalget underrettes derom på forhånd.

En repræsentant for en medlemsstat kan kun udøve stemmeretten for én anden medlemsstats repræsentant.

Artikel 6

1. Udvalgets udtalelse kan på Bankens initiativ og efter forudgående aftale med formanden udbedes under anvendelse af den skriftlige fremgangsmåde.

2. Såfremt et forslag forelægges under anvendelse af den skriftlige fremgangsmåde, skal Banken forelægge det samtidig med alle støttedokumenter. En repræsentant for en medlemsstat anses for at have stemt for et forslag, såfremt repræsentanten ikke har stemt imod inden for 21 kalenderdage efter forslagets forelæggelse.

3. Såfremt et af udvalgets medlemmer udtrykkeligt anmoder om drøftelse på et møde senest fem arbejdsdage inden udløbet af den i stk. 2 nævnte frist på 21 kalenderdage, forelægges forslaget på udvalgets næste planlagte møde. I ekstraordinære tilfælde af særlig hastende karakter kan Banken herefter anmode formanden om at indkalde til ekstraordinært møde i udvalget i henhold til artikel 2.

Artikel 7

1. Uden at gennemførelsesforordningens artikel 16, stk. 6, berøres heraf, kan udvalgets godkendelse eller positive udtalelse gives med forbehold af eventuelle kommentarer fra udvalget.

2. Udvalget kan anmode om, at bedømmelsen af en anmodning eller et forslag suppleres i visse henseender. I sådanne tilfælde kan anmodningen eller forslaget forelægges udvalget på ny.

3. Udvalgets udtalelser tilstilles Bankens ledelsesorganer.

Artikel 8

1. På formandens ansvar fører sekretariatet de væsentligste konklusioner af hvert af udvalgets møder og udvalgets medlemmers væsentligste standpunkter til protokols senest 15 arbejdsdage efter mødedatoen. Sekretariatet fører desuden protokol over de udtalelser og stemmer, der afgives under anvendelse af den skriftlige fremgangsmåde. Protokollaterne tilsendes udvalgets medlemmer.

2. Protokollatet anses for endeligt, når det er godkendt af udvalget, enten under anvendelse af den skriftlige fremgangsmåde eller på et senere møde.

3. Al korrespondance vedrørende udvalget skal sendes til sekretariatet og stiles til formanden for udvalget.

4. Alle repræsentanter og observatører, der deltager i udvalgets møder, skal behandle udvalgets arbejde og drøftelser fortroligt. Dokumenter vedrørende udvalgets arbejde og drøftelser er forbeholdt adressaterne, der er ansvarlige for deres forsvarlige opbevaring og for overholdelsen af deres fortrolige karakter.

5. To gange om året stiller Banken efter aftale med udvalgets formand generelle oplysninger om gennemførelsen af investeringsfaciliteten til rådighed for EUF-Udvalget og Rådets forberedende organer, navnlig AVS-Gruppen, for at sikre bred sammenhæng og komplementaritet i de aktiviteter, der finansieres under Den Europæiske Udviklingsfond. Dette sker i overensstemmelse med fortrolighedsreglerne i stk. 4.

Artikel 9

1. Udvalgets driftsomkostninger, herunder rejseudgifterne for en repræsentant fra hver medlemsstat, afholdes af Banken. Den medlemsstatsrepræsentant, som er formand for udvalget, er berettiget til godtgørelse af rejseudgifter på lige fod med en eventuel anden repræsentant fra den samme medlemsstat.

2. Banken stiller de lokaler og det udstyr til rådighed for udvalget, som dets arbejde kræver.

Artikel 10

Alle meddelelser, al korrespondance og alle dokumenter, der skal sendes ifølge denne forretningsorden, kan sendes ved brug af e-mail eller fax.

(1) Rådets forordning (EU) 2015/322 af 2. marts 2015 om gennemførelse af 11. Europæiske Udviklingsfond (EUT L 58 af 3.3.2015, s. 1).